Nõukogu määrus (EMÜ) nr 1055/77,

17. mai 1977,

sekkumisametite poolt kokkuostetud toodete ladustamise ja liikumise kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut,

võttes arvesse assamblee arvamust [1]

ning arvestades, et:

mõnel juhul on sekkumisametil vältimatult vaja ladustada ühenduse õigusnormide kohaselt kokkuostetud tooteid väljaspool selle liikmesriigi territooriumi, kelle jurisdiktsiooni alla ta kuulub;

silmas pidades sellest tuleneda võivaid täiendavaid kulusid ja nende toodete müügiga seotud probleeme, tuleks niisugust ladustamist lubada ainult ühenduse eelloa alusel;

haldusliku lihtsuse huvides ja silmas pidades vajadust vältida häireid kaubanduses, tuleks kehtestada sobiv mehhanism, mis tagaks, et kõnealuste toodete transpordi- ja turustustoimingud oleksid lihtsad ja kooskõlas turunõuetega; samu eeskirju võib kohaldada ka toodete transportimisel, kui need antakse ühelt sekkumisametilt üle teisele;

niisuguse süsteemi rakendamine nõuab erandi tegemist põllumajandustoodetega kauplemisel sissenõutavate või eraldatavate summade süsteemist ja hinnasüsteemist juhtudel, kui toodet valdav sekkumisamet peab kohaldama hindu, mis ei kehti selle liikmesriigi territooriumil, kelle jurisdiktsiooni alla ta kuulub,

ON VASTU VÕTNUD KÄESOLEVA MÄÄRUSE:

Artikkel 1

1. Sekkumisametid ei tohi ühenduse õigusnormide kohaselt kokkuostetud tooteid ladustada väljaspool selle liikmesriigi territooriumi, kelle jurisdiktsiooni alla nad kuuluvad, välja arvatud juhul, kui neile on eelnevalt antud luba artiklis 4 ettenähtud korras.

2. Luba antakse, kui niisugune ladustamine on vältimatult vajalik ja arvestades seejuures järgmisi tegureid:

a) ladustamisvõimalused ja -nõuded selles liikmesriigis, kelle jurisdiktsiooni alla sekkumisamet kuulub, ja muudes liikmesriikides;

b) ladustamisest tulenevad täiendavad kulud selles liikmesriigis, kelle jurisdiktsiooni alla sekkumisamet kuulub, ja transpordiga seotud täiendavad kulud.

3. Luba kolmandas riigis ladustamiseks antakse ainult juhul, kui lõikes 2 sätestatud kriteeriumide kohaselt oleks muus liikmesriigis ladustamine seotud märkimisväärsete raskustega.

4. Lõike 2 punktis a osutatud asjaolude kohta tehakse järeldus pärast konsulteerimist kõikide liikmesriikidega.

Artikkel 2

Tollimakse ja muid vastavalt ühisele põllumajanduspoliitikale eraldatavaid või sissenõutavaid summasid ei kohaldata toodete suhtes, mida

- transporditakse vastavalt artiklile 1 antud loa alusel või

- antakse ühelt sekkumisametilt üle teisele.

Artikkel 3

1. Sekkumisametid, kes kasutavad vastavalt artiklile 1 antud lube, vastutavad nende toodete eest, mis on ladustatud väljaspool selle riigi territooriumi, kelle jurisdiktsiooni alla nad kuuluvad.

2. Kui tooteid, mis on sekkumisameti valduses väljaspool selle liikmesriigi territooriumi, kelle jurisdiktsiooni alla ta kuulub, ei tooda kõnealusesse liikmesriiki tagasi, müüakse need tooted ladustamiskohale määratud või määratavate hindadega ja tingimustel.

Artikkel 4

Käesoleva määruse rakenduseeskirjad, eelkõige müügitingimused võetakse vastu teraviljaturu ühist korraldust käsitleva nõukogu 29. oktoobri 1975. aasta määruse (EMÜ) nr 2727/75 [2] artiklis 26 ettenähtud korras või vastavalt vajadusele muude samalaadset korda kehtestavate põllumajandusmääruste vastavates artiklites ettenähtud korras, tehes vajaduse korral erandeid kaubanduseeskirjadest, kuid üksnes sel määral, mis on vältimatult vajalik käesoleva määruse rakendamiseks.

Artikkel 5

Käesoleva määruse kohaldamisel käsitletakse Belgia ja Luksemburgi majandusliitu ühe liikmesriigina.

Artikkel 6

Käesolevas määruses ettenähtud süsteemile ülemineku hõlbustamiseks võib artiklis 4 sätestatud korras vastu võtta ajutisi meetmeid.

Artikkel 7

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Määrust kohaldatakse selle jõustumise päevale järgneva kolmanda kuu esimesest päevast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. mai 1977

Nõukogu nimel

eesistuja

J. Silkin

[1] EÜT C 259, 4.11.1976, lk 47.

[2] EÜT L 281, 1.11.1975, lk 1.

--------------------------------------------------